ส่อง SAWAD กำไรปีนี้โตแกร่งตามการขยายสาขา แนะซื้อ เป้า 60 บ.
ส่อง SAWAD กำไรปีนี้โตแกร่งตามการขยายสาขา แนะซื้อ เป้า 60 บ.
4 ก.ย. 2560

บล. ดีบีเอส วิคเคอร์ส (ประเทศไทย) ระบุในบทวิเคราะห์ (4 ก.ย.) ว่า บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เติบโตแข็งแกร่ง คาด SAWAD จะทำกำไรสุทธิเพิ่มขึ้นได้ 45% ในปี 60 ซึ่งเป็นผลจากการขยายสาขา 300 แห่ง และพอร์ตสินเชื่อเติบโต 39% และเชื่อว่าบริษัทจะรักษาการขยายตัวระดับ 30-35% ได้ใน 2-3 ปีข้างหน้า โดยการขยายสาขาทำให้เข้าถึงลูกค้ากลุ่มเป้าหมายได้มากขึ้น รวมทั้งความต้องการใช้รีเทลไฟแนนซ์ในไทยก็มีมากขึ้นด้วย
ขณะที่มีสาขาในประเทศ 2,283 แห่งในสิ้นมิ.ย.60 และมีหลักประกันในการปล่อยสินเชื่อหลากหลายประเภท เช่น รถยนต์, รถจักรยานยนต์, รถเพื่อการพาณิชย์, เครื่องจักรกลการเกษตร, โฉนดที่ดินและที่พักอาศัย และการมีบริษัทย่อย BFIT ทำให้สามารถระดมทุนในต้นทุนที่ต่ำผ่านการใช้ใบอนุญาตธุรกิจเงินทุน
ธุรกิจใหม่ช่วยหนุนแนวโน้มการเติบโตในระยะยาว นอกเหนือจากการทำธุรกิจสินเชื่อรับจำนำและสินเชื่อเช่าซื้อแล้ว บริษัทก็มีการทำธุรกิจใหม่ๆ ทั้งในและต่างประเทศช่วง 2-3 ปีที่ผ่านมาด้วย เช่น การบริหาร Distress asset, การปล่อยสินเชื่อในต่างประเทศ และให้บริการที่ปรึกษาในต่างประเทศ เป็นต้น ซึ่งธุรกิจใหม่เหล่านี้ยังทำรายได้ไม่มาก แต่มีแนวโน้มเติบโตสูง บริษัทคาดว่าในอีก 3-5 ปีข้างหน้าธุรกิจเหล่านี้จะทำรายได้และกำไรเข้ามามากขึ้น และอาจนำส่วนธุรกิจบริหาร Distress asset เข้าจดทะเบียนในตลาดเมื่อธุรกิจมีขนาดใหญ่พอและต้องการระดมเงินเพื่อหนุนการเติบโต
เริ่มต้นการวิเคราะห์ปัจจัยพื้นฐานด้วยคำแนะนำ ซื้อ ให้ราคาพื้นฐาน 60 บาท ซึ่งอิงกับ P/BV 6.0 เท่า ทั้งนี้บริษัทอยู่ในกลุ่มอุตสาหกรรมที่เติบโตสูง และตั้งเป้าขยายธุรกิจในประเทศกลุ่ม CLMV ที่ความต้องการใช้รีเทลไฟแนนซ์มีแนวโน้มเติบโตแข็งแกร่งมาก (ได้มีการลงทุนในเวียดนาม เมียนมาร์ และลาว ไปบ้างแล้ว)